정조 16년
榮川郡守李勉兢疏曰伏以臣於昨冬忝叨言官伏覩聖上過中之擧而忱誠淺薄半日守閭竟未回天溺職之罪流竄猶輕惟殿下包容之善地薄補匪譴伊榮且距臣父金山任所道里便近得以來往相見古人以兄弟之瓊雷相望尙以爲恩況臣父子同省佩符俱享官廩雖使自爲之計無以出此恩造所曁聚首感泣第臣知識矇瞀才具短拙賑政方張而饑口之顚連轉甚農節將晩而川防之隄築尙遲穀色之麤劣民食難繼倉簿之殽亂奸竇莫遏居官數月無一稱職臣罪自知夙夜憂懼雖然臣竊伏念守令之職勸農而興學決詞訟而典庫廩席阜城之勢修頹隳之政卽守土之臣所得自盡也於此苟或怠棄厥事此固守令之罪也至於軍額田租穀簿等諸般變通有非邑宰所得擅行而弊端滋甚民不聊生則自有廟堂有司者之責顧不可專咎於守宰也今榮川之民飢荒荐酷自秋而流散已多疫癘熾行入夏而死亡尤甚村閭蕭條田野荒蕪呻吟殿屎朝夕莫保今若恬然越視因循度日則不出數年必將無邑而已若欲引爲己任解倒懸之危濟塡壑之急則亦非臣之所能得自由也臣旣不得自由而又恐見格於廟堂有司之臣不以塵聞於聖聰則是臣重負殿下特畀之恩而殘民焚溺之患終無救拯之日矣臣豈忍爲此蓋嶺底六七邑土皆磽瘠俱有水害然而豐基順興等邑邑於大山之初落土理确而水勢駛故決而不濫其害也偏醴泉禮安等邑邑於合水之下流土理黏而水勢滑故濫而不決其害也輕榮川則非山非野處於中間三川奔流亘于終境未見灌漑潤稼之利每有懷襄蕩居之患故作農之家初無長久之業苟爲姑息之計聚沙防川隨土開墾而東邊築隄西邊潰決今歲治田明歲掘破殆若海堰之變遷火田之陳起一境土地連年收獲者蓋鮮矣故人皆漂寓靡有恒産年登而糟糠不厭歲歉則流亡相繼漸就凋弊其來已久及至昨年大水一境如洗茫然白沙月晦之夜不火而明臣於雪消氷解之後遍審境內災處則十四面各洞無非尤甚前秋報災稍實之次之分等特强以名之耳今欲湮水而返故道拓沙而復舊墾則雖費千夫之力難完數頃之役故田主永棄而不治作者白給而不願闔境耕農十無一二雖使今年有大登之慶唉此榮民已判歉荒念及於此心怛淚零如是而催科索賦或重於大邑徵役收布倍蓰於他氓一包而徵二三石之價單丁而當四五夫之任剝膚椎髓少無片時之寧於是乎棄其廬居挈其妻子去者不還餘者又亡而或有姑且遲留盻盻然觀望者非其安居而樂業也特以臣出自侍從或可以疾苦實狀一籲於黈纊之下僥倖曠蕩之恩少須臾無死焉耳此誠弊郡興廢離合之一大機也若使廟堂之議謂積痼難醫置之莫可奈何之境棄而不論則已苟非然者必有非常之典然後方救將絶之勢此臣所以晝宵思度參證已例撮三條之弊效一得之愚伏願聖明哀憐而垂察焉其一曰軍額之兼役也本郡壬子式戶摠爲三千二百八十三戶內除僧戶女獨戶病癈巫女柳匠等戶則不過爲二千七百餘戶而朝官班族一千二百餘戶內奴寺奴校院奴驛奴私奴六百餘戶忠衛業武校生三班官屬席匠等戶三百餘戶計其餘數良丁應役之戶不過爲五百戶零數而成籍之後又不知幾戶流亡幾戶故絶大略計之殆不及五百戶矣本邑軍額則京司上納騎步兵七百五名砲保禁衛營保合二百八十名司饔院匠人保八十一名均役廳選武六十名禁軍保褓直扈輦保內吹保樂工保等名色又爲三十八名水營下納水軍武學二百七十一名收布都數爲一千四百三十五名其他樂工巫女奴婢義僧等上納不在此數禁御營上番軍資裝保竝一百五十名束伍步軍保人竝一千一百三十名內半良半賤良軍爲五百六十五名馬隊元軍保人竝一百九十四名兩山峯燧軍二百四名醫生保人一百五十名鄕校假屬四十名賜額書院假屬二十名史庫軍及刻手保人又爲二十五名此則或有收布或有立役而都數爲一千三百四十八名皆以良人充定通計上下納收布軍之數合爲二千七百八十三名今以五百戶良丁應二千七百八十餘名之役雖戶出五丁尙多不足之數故軍額虛錄三居其二白骨而責十年之布黃口而兼數三之役一戶族徵或過十緡一洞隣逋或至十名價布一出貧富俱困闔境蕩然家餘鼎鐺者無幾矣逐年如此逐等如此今年不去者明年不得不去前等不徵者後等不得不徵此理勢之所必至也今當步兵收布之日所收不過三之一而餘者無非隣族鞭箠將死之民督納替當之徭自春徂夏非止再三使渠不言尙覺顔靦況聞號呼怨咨之聲不堪刺肌而痛骨且或隣族勢窮畢竟未收多至四五百金而期限已過督關連下不得已成給陳省迫送色吏空手上京出債充納故今年價布色吏明年必差倉色以酬無利之冤倉吏何嘗有應下沾漑之資哉特使之盜竊幻弄以償其債耳是以民生之困悴吏輩之逋欠上納之愆稽邸債之積累種種弊端皆從此出此所不可不變通者也議者以爲民戶必有漏丁或爲里任之隱蔽奸吏之操縱而守宰不之察也此則有不然者時仕將校守直校生太半名係於軍案蓋其襁褓時充定雖於任案入屬之後不得閑丁代疤終未頉下歲納身布此而猶然則殘民兼役不問可知甚至於吏輩之方帶該色預受情錢而無人可充以渠名編於軍案者亦有數人若果有漏丁之可括則必無是理矣臣考見軍案或有自他道移送或有自本道移送其數甚多而晉州一邑移送爲五十三名則軍保之移來移去自是常例往在丁酉因知禮縣之酷被水災分送一邑軍保於道內各邑本郡亦有四名移來者今榮川之災殆有甚於知禮而特因邑宰之不能詳報郡民之無處告訴因循抛置看作尋常遇災者然唉此榮民抑獨何辜伏願特命廟堂及道臣量宜裁度可以減額者減之不可減者無論本道他道限千名移定以紓殘民危迫之患焉其二曰田租之白徵也田結覆沙之災何邑無之榮川沙患如右所陳非但道內之爲最抑亦八域之所無故雖在旱暵之年一經驟雨流沙堆積輕者或可翌年還起而甚者二三年四五年始能還起或有十年永不開墾者故本邑報災覆沙最多每近數百結雖以昨年言之川浦水沈外覆沙執頉爲五百六十餘結而綿田與內災不入其中沙患之甚蓋可推知粤自戊戌以來新爲正式覆沙災頉則明年必以還起載錄雖永無田形草萊成林之地秋來必以今沙懸頉故竝當年之災其數不得不多營門疑其濫報也逐年剋削其數亦不得不多於是乎未免白徵於民間小民則呼冤而無奈不得已徵納班戶則恃勢而不出畢竟替徵於執災書員故書員列邑吏所爭之窠也本邑差任之時呼訴沓至抵死不願白徵之弊至於此甚而究其弊源實由於今沙之懸錄也本邑戊戌以後流來年久舊沙爲七十結零昨年覆沙中永不可耕墾者雖未逐庫踏驗大略爲百結之數足可開墾而力不能支姑待來年者又不知爲幾十百結則昨年六百結沙頉之中今年還起斷不過三之一又不知還起之中更無當年沙患若至今秋以四五百結今沙懸錄則營門必將驚怪大加減削明年白徵可以預料若於執災之時嚴束吏輩一有現露斷不饒貸則斯可已矣今乃慮下吏操弄之弊遂於荒癈年久之地必以今沙懸錄者國體之苟且莫甚於此設有把束之遺滯寧失於民不有愈於白徵之招怨乎臣竊伏聞中廟朝高荊山出按嶺東以本道之土磽田荒具狀上聞遂得隨起隨稅臣未知至今遵行與否而本邑沙患之陳荒殆非嶺東之比但一例所拘不得闊狹伏願特命掌賦之臣行會本道使於執災之時區別舊沙今沙從實懸頉俾無白地徵租之弊焉其三曰代穀作錢之弊也嶺南單穀代捧無邑不然已成積痼而本邑爲尤甚歉歲有代捧之令則必捧單代穀其後雖値豐歲更不還作本色謬例已久習以爲常臣泝考前後穀簿則太代單租爲八千六百四十石零豆代單租爲一千一百十石零小米代單粟爲二千七百八十石零曹上營上簿則皆以本穀會錄而本邑倉儲則皆以代穀出納流來年條問諸老吏而不知問諸還民而亦不知夫還穀法例何等嚴重則穀簿之相左至於一萬二千餘石之多已極寒心而比年以來本曹大小米作錢爲七千餘石會簿旣錄本色故發賣亦責原價本邑不敢以代穀委折冒罪仰報乃出庫中麤荒之租腐傷之粟戶分幾石督捧本穀之價論其所徵殆至甲利榮民之財盡力竭職由於是當初受食與年來代納皆民所爲則到今追徵於渠非冤但旣往之事不自知非目下之急必皆齎咨今欲還作本色則其勢末由若因舊掩置則上負欺罔之罪下貽久遠之弊此所以不可不變通者也議者以爲經用所關不可輕易議到此則有不然者殿下御極以來凡在恤民之典不顧經費之多縮損上益下之德藹然於八域之中今於榮民獨不可奉揚仁化之萬一乎昨年京試官臣徐榮輔奉命本道以豐基順興兩邑代穀事歸奏筵席特下時存穀作錢之令兩邑之民至今鼓舞於仁天雨露之下本邑代穀之弊甚於豐順而獨漏於昨年惠澤者蓋無以此狀聞于使臣者故耳伏願特命道臣別定差員逐石繙閱仍使本曹依兩邑例無論留庫分給停捧條一倂以時存穀改錄以除無窮之弊焉本邑弊端如欲歷擧難以指屈而可以自營門通變者臣方往復道臣以講矯救之策顧不敢縷縷瀆擾至於此三者皆是道臣所未可擅行者苟於三者之中一未變通則良丁困於兼役農民苦於白徵還戶悴於改色民將盡散誰與爲邑夫生民休戚聖主之所欲急聞也宿弊剗革守土之應行職事也玆敢不避僭越之罪冒進狂瞽之說伏願聖上別遣按廉之行詳察事狀苟使臣言或有一毫差爽乞伏駭妄之誅如其果然亟賜處分使榮川一邑保有他日焉臣無任云云省疏具悉惟予寤寐夙宵一念如結者卽小民也聞一弊知一瘼必欲蘇改而後已非曰一一中窾後之視今者亦必有恕此苦心血誠者今番閣臣奉命之行幾遍踏嶠南及其還朝也先問南民之休戚取其中易矯而不難方便之數件事別出擧條使之行會該道際見爾疏卽行會中一事以五百餘殘戶應近三千軍役以萬餘包單代責數甲倍本色莫曰見牛未見羊此而恝視其可曰榮郡有芻牧之人乎然非邑倅所可擅便則爾安得不陳籲朝廷可謂不負特補卽令廟堂回啓稟處田結白徵事許令度支之臣詳問道伯俾卽狀聞爾旣出自邇列勿鄙吏事務益盡心於賙飢濟窮之政